**NOTĂ**

**Informare privind infecţiile acute respiratorii şi gripa**

Săptămâna 48 (26.11 - 02.12.2012) şi 49 (3 - 9.12.2012)

Din datele Centrului Naţional de Supraveghere şi Control al Bolilor Transmisibile şi ale Centrului Naţional de Gripă din INCDMI Cantacuzinoreiese că în săptămâna 49 din 2012, în România activitatea gripei este joasă, fără răspândire geografică. Nu s-a înregistrat nici un caz de gripă confirmat cu laboratorul în această săptămână (S49).

În săptămâna 49 au fost raportaţi 12 pacienţi cu afecţiuni compatibile cu gripa „*influenza-like illnesses ILI*” (din sistemul de supraveghere sentinelă ILI), iar probele recoltate de la aceştia au fost negative pentru virusurile gripale.

În săptămâna 49 au fost raportate 4.215 cazuri ARI (acute respiratory infections), (629 cazuri ARI la 100.000 locuitori, mai puţin cu 12,5% decât în aceeaşi săptămână din 2011, fiind sub nivelul bazal de alertă de 882⁰/₀₀₀₀). Incidenţa ARI din judeţele Ialomiţa, Harghita, Sibiu, depăşeşte cu o abatere standard media pe ţară din S49.

Săptămâna 46 a fost prima din acest sezon în care sistemul de supraveghere tip sentinelă a monitorizat infecţiile respiratorii acute severe (SARI) în 21 spitale din 8 judeţe şi municipiul Bucureşti. În S49 au fost raportate 18 cazuri SARI (incidenţa 0,30⁰/₀₀₀₀), toate cu probe negative pentru virusul gripal şi nevaccinate antigripal. De la începutul supravegherii SARI (S46) s-au înregistrat 52 cazuri SARI, iar 23 probe de laborator recoltate de la 50 cazuri SARI au fost pozitive pentru: virus sinciţial respirator tip A (Bucureşti) şi tip B (Dolj şi Iaşi), virus paragripal tip 3 (Iaşi, Dolj, Mureş şi Braşov), coronavirus 229 E (Bucureşti), rhinovirus (Iaşi, Cluj, Bucureşti şi Mureş) şi bocavirus (Bucureşti şi Dolj). Un caz SARI, tânăr internat cu bronhopneumonie şi obezitate, a decedat prin şoc septic şi insuficienţă multiplă de organe şi sisteme. În probele de laborator recoltate de la acesta pentru sistemul santinelă SARI s-a identificat coronavirus 229 E.

Până la 9.12.2012 au fost vaccinate antigripal 303.081 persoane conform catagrafiei persoanelor aflate în grupele de risc.

**Centrul European pentru Prevenirea şi Controlul Bolii (ECDC)** menţionează că toate cele 28 ţări care au raportat la ECDC în săptămâna 48 au avut o intensitate joasă a activităţii gripei, respectiv ILI şi ARI.

Din 520 probe recoltate în S48 prin sistemul de supraveghere sentinelă din 21 ţări, 46 probe au fost pozitive pentru virusul gripal (pozitivitate 8,8%, ceea ce este o creştere semnificativă faţă de 3,1% din S47). Nu au fost raportate confirmări cu laboratorul de la cazuri de gripă acută severă (SARI).

 **Biroul European al Organizaţiei Mondiale a Sănătăţii** menţionează în *Buletinul electronic săptămânal* **„*EuroFlu”*** că în săptămâna 48 activitatea gripală a fost la nivele joase în regiunea europeană OMS, însă numărul ţărilor care raportează rate crescânde de ILI şi ARI este în creştere. Au fost identificate 187 tulpini de virus gripal în S48: **90 tip A** (*22 tip A(H1N1)pdm09, 17 tip A(H3N2) şi 51 tip A non subtipate*) şi **97 tip B**. Nu se poate vorbi de un patern al circulaţiei virusurilor. Ţările din partea de nord-vest a regiunii au raportat detecţii sporadice de virusuri gripale în timp ce în ţările din restul regiunii activitatea gripei a rămas la nivel de pre-sezon. Numărul de cazuri de gripă acută severă (SARI) a fost similar cu cel din săptămâna precedentă, cu 1 caz pozitiv pentru virusul gripal tip A.